M'banza Kongo

M'banza Kongo (och nach M'Banza Congo oder Mbanza Kôngo geschriwwen) ass d'Haaptstad vun der angolanescher Provënz Zaire am Nordweste vum Land. Si läit no bei der Grenz mat der Demokratescher Republik Kongo a war d'Haaptstad vum fréiere Kongoräich.

 Geschicht 
M'banza Kongo ass am 13. Joerhonnert gegrënnt ginn. Si war d'politesch a spirituell Haaptstad vum Kongoräich (Kongo dya Ntotela), engem vun de gréisste Räicher am südlechen Deel vun Afrika tëscht dem 14. an 19. Joerhonnert. D'Stad ass ronderëm de kinneklechen Haff, den traditionelle Geriichtshaff an d'kinneklech Griewer gewuess. Wéi d'Portugisen am 15. Joerhonnert an d'Regioun koumen, hu si nieft d'Gebaier aus lokalem Material, déi do stoungen, déi éischt Gebaier aus Stee gebaut.

M'banza Kongo illustréiert besonnesch gutt déi déifgrënneg Ännerungen, déi d'Aféierung vum Chrëschtentum an d'Komme vun de Portugisen an Zentralafrika mat sech bruecht hunn.

D'Stad hat verschidden Nimm éier se vun de Portugisen São Salvador do Congo genannt gouf.Agência Angola Press: Zaire: Mbanza Kongo e sua história na África Central  (8. Juli 2017) Bis an d'17. Joerhonnert war se déi gréisst Stad op der Küst vun Zentralafrika, mat 40.000 lokalen a 4.000 europäeschen Awunner.Agëncia Angola Press: Zaire: Mbanza Congo completa 510 anos de existência (24. Juli 2016) Och nom gëllenen Zäitalter vum Kongoräich, vun deem M'banza-Kongo den Zentrum war, huet d'Stad seng mystesch a spirituell Roll fir déi Leit, déi Kikongo schwätzen, bäibehalen.

2017 ass den historeschen Zentrum vun der Stad op d'Lëscht vun den UNESCO-Weltierwe gesat ginn.DW: Mbanza Congo declarada Património Mundial da Humanidade (9. Juli 2017)

Déi gréisst Bevëlkerungsgrupp sinn d'Bakongo an déi am heefegst geschwate Sprooche si Portugisesch a Kikongo.

 Geographie 
M'banza Kongo läit ronn 160 km südestlech vun Nóqui, dem nooste Punkt um Kongofloss.Encyclopædia Britannica: M'banza Congo (leschten Update: 27. Juli 2007)

Donnéeë vum däitsche Wiederdéngscht no louch d'Duerchschnëttstemperatur an der Stad tëscht 1920 an 1952 bei 23,2 Grad Celsius an den Duerchschnëttsnéierschlag bei 1299 mm pro Joer.Deutscher Wetterdienst: Klimatafel von Mbanza Congo (Sao Salvador do Congo), Prov. Zaire / Angola (gekuckt den 2. Oktober 2017)

 Um Spaweck 

 www.mbanzakongo.com - Websäit iwwer d'Geschicht vun der Stad

Kategorie:Uertschaften am Angola
Kategorie:Weltkulturierwen an Afrika